Leef jou emmerskoplys nou, deur Henk Gous is regtig ‘n oulike boek om te lees. In plaas daarvan dat ons ‘n lys maak van dinge wat ons wil doen die dag as ons afgetree het, die wêreld vol toer, of wat ook al, gee Henk Gous ‘n ander alternatief: Ons emmerskoplys moet eintlik ‘n leeflys wees.
Ek stem saam met omtrent alles wat hy skryf, en baie van die goed pas ek alreeds in my eie lewe toe, al het ek nie noodwendig ‘n geskrewe lysie nie. Hy gee praktiese wenke oor hoe om jou lewe te oordink, te beplan, jou lys op te stel en ook hoe om dit toe te pas. Hy beskryf die leeflys as ‘jou bewustelike besluite en keuses waarmee jy jou lewe bestuur.’